PROTOKOLL FRA UNIVERSTETETS STUDIEKOMITE MØTE 7-06	
	
TORSDAG 26. OKTOBER 2006 KL 12.15 – 15.00

Til stede fra komiteen: 
Fung. studiedekan Hallgeir Elstad, TF, 1. konsulent Kristine Dehli Høitomt, Med., Studiedekan Tor Egil Førland, HF, Seksjonssjef Hanne Sølna, MN, Studiedekan Morten Rykke, Odont., Dekan Asbjørn Rødseth, SV, Studiedekan Doris Jorde, UV, Professor Kirsten Hofgaard Lycke, FUP, Turid Astrid Reksten, Studentparlamentet, Marie Lund Alveberg, Studentparlamentet, Ola Buxrud, Studentparlamentet
Sekretariat: 
Rådgiver Anne Bergfall, Seksjon for studieadministrative tjenester, Rådgiver Torill Marlene Sandberg, Seksjon for studieadministrative tjenester, Seniorkonsulent Finn Ragnar Berger, Seksjon for studieadministrative tjenester, Rådgiver Hege B. Pettersen, Seksjon for studieadministrative tjenester, Rådgiver Lars Sandvig, Seksjon for studieadministrative tjenester, Seksjonssjef Bente Ringlund, Seksjon for studentinformasjon og opptak, Seniorkonsulent Christer Wiik Tønnesen, Seksjon for studentinformasjon og opptak.

Forfall:
Viserektor Inga Bostad, Studiedekan Finn Arnesen, Jus, Studiedekan Per A. Brodal, Med., Studiedekan Annik Myhre, MN, Senterleder Bente Herstad, SUM, Thomas André Syvertsen, Studentparlamentet.

            Godkjenning av dagsorden. Protokoll fra forrige møte, se 
            http://www.admin.uio.no/sta/studiekom/ 
Dagsorden ble godkjent.

I rektoratets fravær foresto Dekan Asbjørn Rødseth, SV, ledelsen av møtet.

Orienteringssaker:
O.7-06 A	Evaluering av kvalitetsreformen
J.nr.: 06/5627

Rektor fastsatte 25. september 2006 mandat for evaluering av Kvalitetsreformen. Det er nedsatt en arbeidsgruppe ledet av viserektor Inga Bostad som har ansvaret for gjennomføringen av evalueringen.  Gruppen har 13 medlemmer og sammensetningen framkommer av mandatet.  Med utgangspunkt i arbeidsgruppen er det etablert et arbeidsutvalg med 5-6 medlemmer som er gitt en viktig rolle i gjennomføringen av evalueringen, og som møtes om lag annenhver uke.

Ifølge mandatet må evalueringen være fullført innen 1. mars 2007.

Det var ingen kommentarer til orienteringen.
	
O.7-06 B	Realfagssatsningen

Muntlig orientering.  Departementet har opprettet et team for realfagssatsningen.  Samarbeidsprosjekt mellom UV og MN med fokus på rekruttering til realfagene, og kvalitet i utdanningen.  Diskusjon med departementet om ulike tiltak som kan iverksettes for å øke rekrutteringen.

Det var ingen kommentarer til orienteringen.
	
O.7-06 C	Referat fra møte i LMU

Møte i LMU 5. oktober var avlyst, og det forelå derfor ikke noe referat.  Det ble imidlertid signalisert at det på neste møte i LMU ville bli tatt opp sak vedr. alkohol i forbindelse med studentaktiviteter.  Dette er en konkret sak som må tas alvorlig da flere studentgrupper i større grad enn tidligere føler at de faller utenfor pga. alkoholbruken i ulike faglige og sosiale sammenhenger.

Diskusjonssaker:
D.7-06 A	Universell utforming ved UiO

Læringsmiljøet ved UiO skal ha universell utforming som norm.  Det er utarbeidet et forslag til handlingsplan for universell utforming for å nå dette målet.

I følge Universitets- og høyskolelovens § 4-3 (2 i) skal læringsmiljøet være utformet etter prinsippet om universell utforming. I UiOs strategiske plan for perioden 2005-2009 er det slått fast at arbeidet for et bedre læringsmiljø skal videreføres med universell utforming som norm.

Plan for arbeidet med å gjøre læringsmiljøet ved UiO universelt utformet er tidligere behandlet i Læringsmiljøutvalget (juni 2006) og lagt fram på Dekanmøte til orientering.

Diskusjonen
Det ble innledningsvis understreket at det foreliggende ikke var det endelige dokumentet, og at man ønsket tilbakemelding på dokumentet som sådan og tiltakene i det.  Dokumentet avspeiler en del av det arbeidet som allerede er nedlagt rundt på enhetene og flere av fakultetene kjente seg igjen i det som fremkom.

Det ble sett på som viktig at saken forankres hos fakultetene og at saken derfor bør sendes på høring.  Saken sendes på høring til fakultetene etter at saken har vært oppe på møte i LMU 30. november.

Det ble påpekt at listen i utkastet, i stor grad sammenfaller med de punkter som NOKUT vil vektlegge ved akkrediteringen, og at dette dermed er viktige punkter i det videre arbeidet.  Det ble særlig trukket frem at det flerkulturelle aspektet bør fremkomme tydeligere da dette i større grad enn tidligere griper inn i UiOs planlegging.  Det er også av interesse å få vite hvordan universell utforming vil påvirke UiOs språkpolitikk.

Komiteen gikk inn for at Studieavdelingen går videre med arbeidet.
	
D-7-06 B	Opptaksrammer for studieåret 2007/2008
J.nr.: 05/8441

Opptaksrammer for studieåret 2007/2007 skal fastsettes av Universitetsstyret i november. Etter kuttet i studieplasser i 2005 forventet departementet en reduksjon i antall registrerte studenter på UiO. Antall studenter har vært relativt stabilt fra 2004 til 2006. Dersom ikke studenttallet reduseres er det gitt klare signaler om at departementet vil komme til å vurdere ytterligere budsjettkutt. 

Fakultetene har i sine innspill til opptaksrammer signalisert enten en stabilitet i opptaksrammene eller en økning. Studieavdelingen har vært opptatt av at det settes opptaksrammer for alle studietilbudene (også mindre videreutdanningstilbud), slik at man ved eventuelle kutt også kan vurdere andre tilbud enn de ordinære programmene.

Arbeidet med ny finansieringsmodell ved UiO går i retning av en større grad av sammenheng mellom studieplasser og penger der målet er å utarbeide en modell som er tydeligere på konsekvensen av økninger og kutt i opptaksrammer/studieplasser.

For 2007 er det viktigste at studenttallet ikke øker, slik at ytterligere budsjettkutt fra KD unngås.

Diskusjonen
Innledningsvis ble det vist til departementets sterke signaler om å ikke øke opptaksrammen. Det ble derfor presisert at opptaksrammene ikke må øke, men kan opprettholdes på dagens nivå. 

Studiekomiteen diskuterte på bakgrunn av dette hvordan UiO på en best mulig måte kan sørge for at studenttallet ikke øker, slik at ytterligere budsjettkutt fra KD unngås. Pr. i dag kan antallet registrerte studenter primært kontrolleres gjennom fastsettelsen av opptaksrammer for de ulike programmene.

Forholdet mellom enkeltemnestudenter uten studierett på program og programstudenter som ønsker å ta enkeltemner var en av problemstillingene. 

Et paradoks som ble trukket fram er at dersom man øker kravene for programopptak vil dette kunne generere flere registrerte studenter som kun tar enkeltemner, og antallet registrerte studenter vil med det snarere gå opp enn ned.
Det må fokuseres på en streng håndheving av progresjonsreglene. 

En annen problemstilling som ble diskutert på bakgrunn av dette er at enkeltemnestudenter teller som studenter på lik linje med ordinære programstudenter (unntak er privatister og fullfinansierte EVU-tilbud), og at man bør finne en løsning på hvordan disse skal telles. Dette vil tas med videre inn i det pågående arbeidet med ny finansieringsmodell. Det ble presisert at enkeltemnestudenter ikke kan kompensere for kutt i opptaksrammene til ordinære studieprogram, men at enkeltemnetilbudet ideelt sett skal samsvare med den reelle ledige kapasiteten på de ulike program. Enkelte fakultet har satt i gang arbeidet med å kartlegge enkeltemnetilbudene ved de ulike enhetene, slik at de i større grad kan styre dette.

Konklusjon
Studiekomiteen la vekt på at UiO har et ansvar for å tilse at studenttallet ikke øker. Studiekomiteen ba derfor Studieavdelingen om å kontakte de fakultetene som har foreslått økning i sine rammer for å bistå i arbeidet med å revidere rammeforslagene slik at anmodningen om å ikke øke rammene for neste studieår kan imøtekommes. Dette må gjøres innen neste Universitetsstyremøte som avholdes i november.

Studieavdelingen ble i tillegg bedt om å se nærmere på tiltak for å begrense studenters adgang til å ta enkeltemner.

På et senere møte bør problemstillinger knyttet til LAP komme opp som en egen sak.

Vedtakssaker
V.7-06 A	Opprettelse av nytt studietilbud: 3-årig bachelorprogram i matematikk og økonomi
J.nr.: 06/6267

Et °ÄÃÅ»Ê¹ÚÌåÓý,»Ê¹Ú×ãÇò±È·Ösutvalg med representanter fra Matematisk institutt (ved Det matematisk-naturvitenskapelige fakultet) og fra Økonomisk institutt (ved Det samfunnsvitenskapelige fakultet) har siden våren 2006 arbeidet med en gjennomgang av planer og vurdering av mulighet for igangsetting. Det 3-årige bachelorprogram som nå er utarbeidet er unikt i nasjonal sammenheng ved at det tilbyr full fordypning i både matematikk og økonomi. Programplanen for studiet er gjennomgått av dekanatet ved Det matematisk-naturvitenskapelige fakultet og av dekanen ved Det samfunnsvitenskapelige fakultet. I forbindelse med oppretting av studiet er det inngått en avtale mellom Det matematisk-naturvitenskapelige fakultet og Det samfunnsvitenskapelige fakultet vedrørende forpliktelser i studiet.
Studiet vil ha formell oppstart høsten 2007 med opptak av 30 studenter.

Kombinasjonen av matematikk med økonomi representerer noe nytt i institusjonens studietilbud, og man mener at det er behov for en slik kompetanse i arbeidslivet. Studietilbudet kvalifiserer blant annet til eksisterende masterstudier i Modellering og dataanalyse – studieretning: Finans, forsikring og risiko, - som kan kvalifisere til aktuarkompetanse.

Studieplassene tas innenfor eksisterende ramme. Det ble fremmet synspunkt om en bedre begrunnelse for studietilbudet. Studentene var av den oppfatning at det var et flott program, og mente at dette ville kunne bidra til bedret rekruttering til realfagene, men stilte spørsmål ved at man på begynnelsen av studiet skulle ha to relativt tunge matematikkemner, og lurte på om man ikke kunne bytte ut disse mot økonomiemner. Dette vil ikke være mulig innenfor dette nye programmet.

Forslag til vedtak:
Studiekomiteen anbefaler universitetsledelsen å tilby det 3-årige bachelorstudiet i matematikk og økonomi i samsvar med den fremlagte programplan og innenfor eksisterende ressurser med oppstart fra og med høsten 2007.
	
V.7-06 B	Opprettelse av studietilbud spansk årsenhet
J.nr.: 

Saken er utsatt til neste møte.
	
V.7-06 C	Nedlegging av bachelorprogram i natur og miljø
J.nr.: 06/5551

Bachelorprogrammet i natur og miljø (NAM) ved Det matematisk-naturvitenskapelige fakultet har hatt en sviktende rekruttering. Fakultetet varslet høsten 2005 at man høsten 2006 ville vurdere å legge ned programmet hvis dette ikke bedret seg. 

Rekrutteringen er fortsatt svak, og fakultetet nedsatte på dette grunnlag en komité for å vurdere programmets situasjon. Komitéen innstilte på å tilby programmet videre i en prøveperiode, men forutsatt at man bl.a. opprettet et tverrfaglig masterprogram som en påbygning på NAM. Særlig med bakgrunn i rekrutteringssituasjonen finner fakultetet det ikke aktuelt å opprette et slikt masterprogram nå.

Fakultetet har konkludert med å anbefale at NAM nedlegges.

Studenter som nå går på programmet skal få fullføre dette på ordinær måte, og tilbys masterstudier på lik linje med det som er gjeldende ordning i dag.

Forslag til vedtak:
Studiekomiteen anbefaler universitetsledelsen å legge ned bachelorprogrammet i natur og miljø ved Det matematisk-naturvitenskapelige fakultet fra og med studieåret 2007/2008.  Studenter som nå går på programmet skal få fullføre dette på ordinær måte, og tilbys masterstudier på lik linje med det som er gjeldende ordning i dag.
	
V.7-06 D	Studietilbud for studieåret 2007/2008
J.nr.: 05/8441

Universitetet i Oslo hadde til sammen 80 søknadsalternativ gjennom Samordna opptak for studieåret 2006/07. Frist for å melde inn søknadsalternativer for neste studieår er 1.  desember 2006. Grunnstudier som ikke er innmeldt til 1. desember vil ikke komme med i det trykte materialet fra Samordna opptak. Oversikt over hvor mange søkere som prioriterer studier ved UiO foreligger i mai 2007. 
Fakultetenes forslag til studietilbud vil medføre at UiO samlet sett vil ha følgende studietilbud i studieåret 2007/2008: 
- 12 års enheter 
- 49 søknads alternativer til bachelorprogrammer/-studieretninger 
- 17 søknads alternativer til femårige masterprogrammer/-studieretninger 
- 4 av masterprogrammene har studieretninger/ alt. studiestart som
   alternativer.
- 3 søknads alternativer til 6-årige profesjonsstudier (teologi og medisin)

Det ble påpekt noen unøyaktigheter i dokumentet.  Studietilbudet er med forbehold om at opptaksrammene vedtas av styret.  Videre tas det forbehold om at årsenhet i spansk vedtas opprettet.  Flere programnavn er ennå ikke på plass, bl.a. gjelder dette en navneendring på arkeologi, og når det gjelder psykologi må dette endres fra master til profesjon.

Forslag til vedtak:
Studiekomiteen anbefaler universitetsledelsen at UiO tilbyr søknadsalternativ via Samordna opptak i henhold til vedlegg 2, med de endringer og forbehold som kom fram i møtet, og med forbehold om eventuelle endringer under Universitetsstyrets behandling av opptaksrammer.

Eventuelt
.

Inga Bostad
leder
(sign.)
Monica Bakken
Studiedirektør
(sign.)